Ökoiskola beszámoló 2018-19


Az ökoiskola cím megítélése óta harmadik tanévünk telt el. Iskolai életünk fontos részévé vált a környezettudatos szemlélet alakítása.  Intézményünk alapdokumentumai tartalmazzák a fenntarthatóságra nevelés célkitűzéseit.
Szervezeti feltételek:
· Év elején létrejött a 3 fős ökocsoport. Tagjai: Csibráki Eszter, Csibráki Lajos, Pappné Horváth Katalin. Ökocsoport év elején megalkotta az éves ökoprogramot, amit egyeztettek, majd beépítettek az iskolai munkatervekbe (alsós, felsős, napközis). A DÖK továbbra is vállalta önálló szervezésben az autómentes nap, fordítottnap, választások szervezését, lebonyolítását.
· A tanév elején elindítottuk a zöld kommandót. Feladata a szemetelés visszaszorítása lett volna.   Hullámzó teljesítménnyel működött. Havi bontásban minden felsős osztály sorra került. A siker, hogy voltak kifejezetten jó időszakok, amikor az udvar és az épület is tiszta volt. Az értékelésbe bevontuk a takarítókat is. A smile-k nem voltak motiváló erejűek. A kudarc, hogy nem tudtuk végig vinni a teljes tanéven.
· Ökocsoportunkból 2 fő vett részt a 30 órás ökoiskolai képzésen. Itt megtapasztalhattuk, hogy intézményünk programok tekintetében nagyon kreatív, aktív 
· Kérdőív segítségével felmértük tanulóink öko véleményét, majd kiértékeltük azt.
Pedagógiai munka: 
· Idén már harmadik alkalommal veszünk részt országos akcióban, amely a fenntarthatóság téma köré szerveződik. Úgy gondoltuk, közvetlen környezetünket tesszük rendezettebbé. 5 fő helyszínen dolgoztak tanulóink: falfestés (óriási sikert aratott mindenkinél), belső udvar rendezése (bútorkészítés, ültetés), termek takarítása, TE SZEDD akcióban szemétszedés a település különböző helyein, virágokert-virágládákba ültetés, képek készítése. A teljes tanulólétszámot megmozgatta az akció. Nagyon sok szülő, támogató vett részt benne. Kiállítással zártuk a programot.
· Idei évünk fontos feladataként érzékenyítő napon vettek részt a gyerekek. Itt érzékszervi és idegrendszeri sérültek életével, nehézségeikkel ismerkedhettek meg.
· A természettudományos gyakorlatok óra keretében 6-8.osztályos tanulóink a természetismeret, biológia, a fizika körébe tartozó természeti jelenségeket vizsgálták. Így csoport munkában vettek részt, kutatómunkát végeztek, kísérleteztek, mértek, gyűjtöttek, mikroszkópizáltak, kirándultak, fotóztak, prezentációt-filmet készítettek. 
· A testmozgás fontos része az egészséges életmódnak. Továbbra is nagy sikert arat a fiúk körében a szüneti tornatermi focizás lehetősége. 4-5.osztályos tanulóink úszásoktatáson vettek részt. A belső udvar kihasználását (ping-pongozási lehetőség) már várják tanulóink.
· A gyümölcsfogyasztás népszerűsítésének érdekében már harmadik tanévben szerveztük meg az osztályfőnöki órákon a gyümölcsnapot.  Ennek keretében idén a hagyományoktól eltérően nem gyümölcssalátát készítettünk, hanem szárított gyümölcsöket, magvakat 
ettünk, beszélgettünk a   gyümölcsfogyasztás fontosságáról.
· Az idei tanév is bővelkedett a kooperatív tanulásszervezésű órákban, napokban. A Nemzetek Napja keretében hazánk történelme, gasztronómiája, kultúrája, természetföldrajza, művészete volt a megismerés középpontjában. Több osztályban tartott a pszichológus és a biológia tanár szexuális felvilágosítást. A 8.osztályban a dohányzás és alkoholfogyasztás témája is előkerült. A pályaorientációs napon több szakmát ismerhettek meg tanulóink. A pénzügyi témahéten gazdálkodási és pénzügyi kompetenciát fejlesztettek matematika szakos tanáraink. 
· A tanév végén a 8. osztályosok természettudományos OKÉV mérése is megtörtént. Sajnos a méréssel kapcsolatban semmilyen tájékoztatást nem kapunk (mit mérnek, milyen elvárások vannak, eredmény, következmény). 
· Az idei év sem múlhatott el kirándulások nélkül. A jutalomkirándulás keretében a Gyadai tanösvényt járták be tanulóink. A 6.osztályosok kerékpároztak, Naplás -tó körüli tanösvényt járták be, állatkertben voltak. Az idén is nagy sikert aratott a szülők körében is kedvelt medvehagyma gyűjtő túra. A 3.osztályosok a Mátra élővilágával, földrajzával ismerkedtek meg. Több osztály elment a Margitszigetre. A Merzse-mocsárhoz is kiment két osztály. 
· A felelős állattartással ismerkedtek meg a felsős gyerekek egy állatorvossal folytatott beszélgetés során.
· Az idei évben nagyobb hangsúlyt kapott a madárvédelem. A 4.osztály vállalta magára a feladatot. A téli időszakban az etetők készítése, megfelelő helyre történő kirakása és a madarak etetése is megtörtént. Tavasztól folyamatosan online megfigyelték egy fekete gólya életét.
· Már hagyományossá vált, hogy az alsósok magvakat ültetnek, palántáznak, megfigyelhették a magvak növénnyé fejlődését. 
· Ebben a tanévben 5 napos erdei iskolánk helyszínéül a Karancs-Medves vidékén található ifjúsági tábort választottuk. A tábor környeztete elsődlegesen a természeti és kulturális megismerést segítette. Az erdei iskolánk igen egyedi, hisz a 4-7.osztály vett részt benne, így 140 tanulónk ismerkedhetett meg Salgótarján környezetével. Az erdei iskola 5 napja alatt bejártuk a Somoskői vár környékét, bazaltorgonát és kőfolyást láttunk. Megkoszorúztuk a Petőfi emlékkunyhót. Túráztunk. Sétát tettünk Salgótarjánba, a művelődési házban kiállításokat néztünk, majd üveget festettünk. Meglátogattuk a bezárt szénbányát. Sportoltunk, társasoztunk, fürödtünk.
· Az iskola nyári táborának tematikája idén „Híres ember” lesz. 
Az intézmény működtetése:
· Az iskola, az önkormányzat és a fenntartó fontosnak tartja a környezetbarát technológia kiépítését intézményünkben. 
· Sajnos a tanulói rongálások terén a korábbiakhoz képest még midig keveset haladtunk előre.   Idén a szándékos károkozónak helyreállító munkát kellett végeznie (padtisztítás, csavarozás, söprés). Úgy látjuk, tanulóink apró diákcsínynek tekintik ezeket a rongálásokat. Az idei év diákparlamentjén több osztály képviselője is felszólalt a szemetelés és a nem megfelelő WC használat ellen. 
· Továbbra is összeszedjük az elhasznált elemeket, évente kétszer papírgyűjtést szerveztünk, és fáradtolaj gyűjtőhelyet alakítottak ki az iskola udvarán. Csak iskolai szinten gyűjtjük a műanyag palackokat. Az osztályok ládákba szelektíven gyűjtik a papírhulladékot. 
· [bookmark: _GoBack]Idén bekapcsolódtunk Jane Godall nevéhez fűződő Passzold Vissza Tesó! avagy mobiltelefonnal a csimpánzokért és a gorillákért akcióba. Olyan jól sikerült a gyűjtés, hogy 512 mobilt szedtek össze tanulóink, ezzel az országban a legtöbbet gyűjtött iskola lettünk. Az 1-3. helyezett osztály a jövő tanévben állatkerti kirándulásra mehet.
· Az iskolai büfé és menza kínálata sokat változott. Az élelmezésvezető kikérte a gyerekek véleményét a menüvel és a kínálattal kapcsolatban. Megjelentek a teljeskiörlésű péksütemények. A gyerekek szeretnének meleg ételeket is (melegszendvics, hot-dog). Az ebédlőben folyamatosan ihattak tanulóink meleg teát.
· Évek óta részesei vagyunk a nagy sikerű iskolatej és gyümölcs programnak. Szeretnénk, ha bővülne a kínálat, változatosabb tejtermékeket, gyümölcsöket kapnánk! 

Kommunikáció: 
· A szülőket tájékoztattuk és bevontuk akcióinkban, akik tevékenyen vettek részt benne (papírgyűjtés, kirándulás, fenntarthatósági nap, farsang). A helyi médiában szerepeltünk (újságcikk). Az Ökoiskola Hálózat hírleveleit nyomon követtük. 
· Jelenleg intézményünknek nincs honlapja, így a szülői és a támogatói közösség értesítése és a programokról a tájékoztatások a facebook segítségével történik. Az iskola facebook oldalán minden eseményről képes vagy videós beszámolót tettünk fel. Reméljük jövőre már saját honlappal jelentkezhetünk!
· Az ökoiskolai anyagokat (képek, dokumentumok) Google tárhelyen tároljuk, ahova minden kolléga be tud lépni, fel tud tölteni anyagot.

Együttműködések:
· A civil szervezetekkel, egyesületekkel való együttműködés fokozza az ökoiskolai tevékenységünk sikerét, hatékonyságát. A Száz kéz egyesület, Varázslovarda, helyi sport klub, ÖTE, ECO Kft, megyei Vöröskereszt évről-évre támogatja munkánkat.  
· A fenntarthatósági témahét megszervezésében, lebonyolításában rengeteg szülő, vállalkozás vett részt (festékbolt, kertészet)
· Volt tanítványaink önkéntes feladat ill. közösségi szolgálat során részt vesznek programjaink megvalósításában (autómentes nap, szüreti bál, ökoportya, nyári tábor)
· A művelődési házzal közösen szervezünk zöld programot. A DÖK szervezésében a művelődési házzal karöltve szerveztük meg az idei Autómentes napot. 3-8. osztályosok 90%-a kerékpárral (rollerrel, görkorcsolyával) érkezett az iskolába. Idén sem maradhatott el a kerékpárok magasba emelése, majd osztályonként körbe kerekeztük a falut. A Magyar Kerékpáros Klub felállított számunkra több kerékpáros akadálypályát és kerékpáros kresz tesztet is meg kellett oldanunk. Megismerkedtek régi és új kerékpárokkal, szerelési tanácsokat kaptak. Nagyon örülünk neki, hogy ezen a napon évről-évre egyre többen érkeznek kerékpárral. Azt látjuk, hogy nőtt azon tanulóink száma, akik rendszeresen kerékpárral járnak iskolába.
· Pszichológus és rendőr is segítette prevenciós munkánkat (agresszió, bántalmazás). 
· Egészségnevelési előadásokat hallgattak meg felsős tanulóink szív-és érrendszer betegségei, rákos betegségek témakörében.
· A tanév utolsó hetében a Száz kéz egyesület szervezésében portyán vettünk részt a faluban, amelyben a település szervezetei, egyesületei tartottak a gyerekeknek játékos bemutatót, versenyt. Az ide év témája: ÖKO volt.

Helyi közösség, közvetlen környezet:
· Iskolánk fontos célként tűzte ki a helyi szlovák kultúra népszerűsítését, megismerését. Így alsó tagozatban a néptáncoktatás keretei között ismerkednek a gyerekek a helyi és egyéb táj jellegű táncokkal. Szakköri keretben ismerik meg a tájházban található népi eszközöket, régi paraszti életmódot. Idén a Határtalanul pályázat segítségével jutottak el 7. osztályos tanulóink Felvidékre, megismerni az ott lévő hagyományokat, tájat, történelmi múltat.
· Évről-évre nagy sikert arat a 8.osztályosok által szervezett szüreti népi játszóház
· Részt vettünk a település TE SZEDD akciójában. Itt szembesültek gyerekeink, hogy mennyi szemetet dobálnak el az emberek. A felháborodás nagy volt.
· A karácsonyi kézműves ajándékkészítés idén is a napközisek szervezésében zajlott.  A Luca-napi vásárra a gyerekek a megunt játékaikat, a saját készítésű ajándéktárgyaikat, süteményeiket hozhatták el. A vásár fontos része a környezettudatosságnak, hisz a megunt játékok cseréje elősegíti az újrahasznosítást (és még örömet is okoz)

